ΕΙΣΗΓΗΣΕΙΣ ΟΜΙΛΗΤΩΝ

Αναφερόμενη στις παθήσεις της ωχράς κηλίδας, η κ. Ξηρού τόνισε ότι συνιστούν πλέον σήμερα μια σοβαρότατη ‘απειλή’ για την όραση εκατομμυρίων ανθρώπων σε ολόκληρο τον κόσμο. Η ηλικιακή εκφύλιση (ΗΕΩ) αποτελεί την κύρια αιτία τύφλωσης των πασχόντων ηλικίας άνω των 60 ετών, το διαβητικό οίδημα της ωχράς αποτελεί την κύρια αιτία τύφλωσης των ατόμων εργασιακής ηλικίας που πάσχουν από σακχαρώδη διαβήτη, ενώ και το οίδημα της ωχράς, που οφείλεται σε θρόμβωση φλεβών του αμφιβληστροειδούς, αποτελεί συχνή αγγειακή αιτία τύφλωσης για τους ενήλικες.

Σύμφωνα με τα διαθέσιμα δεδομένα, 39 εκατομμύρια άτομα σε όλο τον κόσμο έχουν χάσει την όρασή τους εξαιτίας των παθήσεων της ωχράς, και άλλα 245 εκατομμύρια έχουν εξαιρετικά χαμηλή όραση. Στις ανεπτυγμένες Ευρωπαϊκές χώρες, όπως και στην Ελλάδα, ποσοστό σχεδόν 70% των ασθενών που έχουν υποστεί σοβαρή απώλεια όρασης πάσχει από αυτές τις παθήσεις.

Ειδικότερα, η ηλικιακή εκφύλιση της ωχράς κηλίδας αποτελεί μια σοβαρή οπτική διαταραχή,  η οποία, σταδιακά και αναπόφευκτα, οδηγεί στην απώλεια της κεντρικής όρασης, που είναι υπεύθυνη για την αναγνώριση προσώπων, την ανάγνωση, την οδήγηση και άλλες καθημερινές δραστηριότητες. Η νόσος, η οποία πλήττει με συνεχώς αυξανόμενους ρυθμούς τον παγκόσμιο πληθυσμό, υποβαθμίζοντας δραματικά την ποιότητα ζωής των πασχόντων και οδηγώντας τους στην πλήρη απώλεια της όρασης, αποτελεί την τρίτη σοβαρότερη αιτία τύφλωσης διεθνώς. Είναι χαρακτηριστικό, μάλιστα, ότι μέχρι το 2020 ο αριθμός των πασχόντων αναμένεται να διπλασιαστεί, εξαιτίας της δημογραφικής γήρανσης.

Η ΗΕΩ εκδηλώνεται σε άτομα με κληρονομική προδιάθεση, σε καπνιστές και σε άτομα που εκτίθενται στην ηλιακή ακτινοβολία χωρίς προφυλάξεις. Προστατευτικά δρουν η υγιεινή διατροφή, όπως, π.χ., η κατανάλωση φρούτων και πράσινων πλατύφυλλων λαχανικών, και η πρόσληψη Ω3 λιπαρών, όπως και η χρήση γυαλιών ηλίου έναντι της υπεριώδους και μπλε ακτινοβολίας, καθώς και η διακοπή του καπνίσματος.

Η νόσος εμφανίζεται με δύο μορφές:

1. Την ξηρά, που είναι η συχνότερη (90% των ασθενών με ΗΕΩ)

2. Την υγρά, που εμφανίζεται στο 10% των ασθενών με ΗΕΩ

Η ξηρά μορφή αρχίζει με ήπια συμπτώματα μείωσης της όρασης, τα οποία εξελίσσονται αργά, και μπορεί να καταλήξει στη σοβαρότερη μορφή της, που είναι η γεωγραφική ατροφία της ωχράς κηλίδας. Ένα ποσοστό περίπου 30% της ξηράς μορφής μεταπίπτει στην υγρά μορφή. Η υγρά μορφή εξελίσσεται γρήγορα και μπορεί να προκαλέσει σοβαρή μείωση της όρασης μέσα σε διάστημα ενός έτους. Ως κύρια αιτία της εμφάνισής της αναγνωρίζεται η δημιουργία νεοαγγείων στο χοριοειδή χιτώνα της περιοχής της ωχράς κηλίδας.

Θεραπεία για την ξηρά μορφή δεν υπάρχει. Η πρόληψη είναι η καλύτερη αντιμετώπιση. Οι ασθενείς, ωστόσο, πρέπει να ενημερώνονται για τον κίνδυνο μετάπτωσης στην υγρά μορφή, καθώς και για τον πιθανό ρόλο της κατάλληλης διατροφής και λήψης συμπληρωμάτων ειδικών πολυβιταμινούχων σκευασμάτων στην επιβράδυνση της εξέλιξης της νόσου.

Η υγρά μορφή αντιμετωπίζεται σήμερα με την ενδοϋαλοειδική έγχυση ανασταλτικών παραγόντων του VEGF (παράγων που ενοχοποιείται ως η κύρια αιτία δημιουργίας των παθολογικών αγγείων στην περιοχή της ωχράς), ανέφερε η κ. Ξηρού, με ικανοποιητικά αποτελέσματα για την όραση των ασθενών. Η ενδοϋαλοειδική έγχυση είναι η χορήγηση στο εσωτερικό του ματιού (υαλοειδές) διαφόρων ουσιών με ένεση. Οι ενέσεις αυτές πραγματοποιούνται από εξειδικευμένους Οφθαλμιάτρους, σε ειδικά διαμορφωμένους χώρους. Κατά την εφαρμογή των εκχύσεων τηρούνται αυστηροί κανόνες ασηψίας.

Οι ανασταλτικοί παράγοντες του VEGF αποτελούν εξειδικευμένες και εγκεκριμένες θεραπείες, οι οποίες μπορούν να επιβραδύνουν, ή ακόμα και να αναστρέψουν, την επιδείνωση της οπτικής οξύτητας. Έναν τέτοιο παράγοντα αποτελεί η ρανιμπιζουμάμπη, η οποία αντιμετωπίζει αποτελεσματικά και τις τρεις παθήσεις της ωχράς κηλίδας που απειλούν την όραση, καθώς τα στοιχεία από διεθνείς μελέτες δείχνουν ότι με τη χρήση της το ποσοστό διατήρησης ή βελτίωσης της όρασης των ασθενών με παθήσεις της ωχράς ανήλθε στο 90%.

Μάλιστα, σύμφωνα με τα αποτελέσματα πενταετούς επιδημιολογικής μελέτης που έλαβε χώρα στη Δανία, από το 2007, έτος έναρξης χρήσης της ρανιμπιζουμάμπης, το ποσοστό τυφλότητας στη χώρα μειώθηκε στο μισό. Η μείωση της τυφλότητας οδηγεί αυτομάτως σε σημαντική περιστολή των εξόδων και της κρατικής δαπάνης, καθώς η τυφλότητα αποτελεί μια  από τις πιο πολυδάπανες αναπηρίες. Το τεράστιο άμεσο και έμμεσο ετήσιο κόστος της (επιδόματα, φοροαπαλλαγές, αναπηρικές  συντάξεις, βοηθήματα κλπ), τόσο για το κράτος όσο και για τον ασθενή, είναι δυνατό να υπερβεί τα 30.000 Ευρώ.

Ανάμεσα στις άλλες επικίνδυνες για την όραση παθήσεις, κεντρική θέση κατέχει η διαβητική αμφιβληστροειδοπάθεια, η οποία αποτελεί μια χρόνια, προοδευτική διαταραχή του αγγειακού δικτύου του αμφιβληστροειδούς και μια από τις συχνότερες μικροαγγειακές επιπλοκές του σακχαρώδη διαβήτη. Η πλειοψηφία των ασθενών με μακρόχρονο σακχαρώδη διαβήτη θα αναπτύξει, τελικά, διαβητική αμφιβληστροειδοπάθεια σε κάποιο βαθμό.

Το διαβητικό οίδημα της ωχράς κηλίδας (ΔΟΩ) αποτελεί μια μορφή της διαβητικής αμφιβληστροειδοπάθειας και αφορά στη συσσώρευση υγρού στην περιοχή της ωχράς. Το ΔΟΩ μπορεί να προκύψει σε οποιαδήποτε φάση εξέλιξης της νόσου και είναι η σημαντικότερη αιτία μείωσης της οπτικής οξύτητας των διαβητικών ασθενών. Εάν το ΔΟΩ αφεθεί χωρίς θεραπεία, πάνω από το 50% των ασθενών θα εμφανίσει σημαντική απώλεια της όρασης σε διάστημα 2 ετών. Στα επιπλέον συμπτώματα του διαβητικού οιδήματος περιλαμβάνονται: η παραμόρφωση της εικόνας, η μείωση της ευαισθησίας στην αντίθεση (contrast sensitivity), η φωτοφοβία, οι διαταραχές της αντίληψης των χρωμάτων και τα παράκεντρα σκοτώματα (ελλείμματα του οπτικού πεδίου).

Η θεραπεία με φωτοπηξία με laser αποτελούσε για αρκετά χρόνια σχεδόν την μοναδική αντιμετώπιση της νόσου. Όμως, τα τελευταία χρόνια η εφαρμογή θεραπείας με ενδοφθάλμιες ενέσεις (ενδοϋαλοειδικές εκχύσεις) έχει εξαιρετικά αποτελέσματα.  Πολλές μελέτες οι οποίες βρίσκονται σε εξέλιξη  συγκρίνουν τα αποτελέσματα της φωτοπηξίας με την ενδοϋαλοειδική έγχυση φαρμάκων, καθώς και το συνδυασμό και των δύο θεραπειών.

Από την άλλη πλευρά, υπογράμμισε η κ. Ξηρού, το γλαύκωμα αποτελεί μια ομάδα παθήσεων του οφθαλμού οι οποίες έχουν σαν κοινό χαρακτηριστικό τη βλάβη του οπτικού νεύρου. Το οπτικό νεύρο είναι υπεύθυνο για τη μεταφορά των εικόνων από τον οφθαλμό  στον εγκέφαλο.  Εξαιτίας της ‘σιωπηλής’ εξέλιξης της πάθησης, τουλάχιστον στα αρχικά στάδια, ποσοστό έως και 50% των πασχόντων στις αναπτυγμένες χώρες δε γνωρίζουν ότι έχουν γλαύκωμα και, άρα, δε λαμβάνουν θεραπεία, ενώ στις υπό ανάπτυξη χώρες το ποσοστό αυτό μπορεί να ανέλθει έως και στο 90%.

Παράλληλα, το γλαύκωμα, το οποίο εμφανίζεται σε όλες τις ηλικιακές ομάδες, δεν παρουσιάζει εμφανή συμπτώματα και, για το λόγο αυτόν, ένας στους δύο ασθενείς δε γνωρίζει ότι πάσχει από τη νόσο!

Σύμφωνα με τον Παγκόσμιο Οργανισμό Υγείας (Π.Ο.Υ.), το γλαύκωμα είναι η δεύτερη κυριότερη αιτία τύφλωσης παγκοσμίως. Υπολογισμοί προσεγγίζουν το συνολικό αριθμό των υπόπτων περιπτώσεων γλαυκώματος σε περίπου 65 εκατομμύρια ανά τον κόσμο. Υπολογίζεται ότι στις Η.Π.Α. πάνω από 3 εκατομμύρια άτομα έχουν γλαύκωμα, αλλά μόνο οι μισοί από αυτούς το γνωρίζουν. Περίπου 120 χιλιάδες άνθρωποι έχουν τυφλωθεί από το γλαύκωμα, αποτελώντας το 9% με 12% όλων των περιπτώσεων τύφλωσης στις Η.Π.Α.

Στην Ελλάδα, γύρω στο 2% του πληθυσμού ηλικίας 40-50 και 8% άνω των 70 ετών έχουν αυξημένη ενδοφθάλμια πίεση, ενώ η επίπτωση του γλαυκώματος υπολογίζεται στο 2% του γενικού πληθυσμού, αυξανόμενο σημαντικά με την πάροδο της ηλικίας. Στην πραγματικότητα, περίπου 200 με 250 χιλιάδες άτομα πάσχουν από γλαύκωμα, αλλά ένα μέρος από αυτούς δεν είναι διαγνωσμένοι.

Η παθογένεια της νόσου δεν είναι γνωστή σε όλες τις περιπτώσεις. Συχνότερα, το οπτικό νεύρο καταστρέφεται από την υψηλή ενδοφθάλμια πίεση. Η αύξηση της ενδοφθάλμιας πίεσης τις περισσότερες φορές οφείλεται στην παρεμπόδιση της αποχέτευσης του υγρού που παράγεται στο εσωτερικό του ματιού μας, του υδατοειδούς υγρού. Εκτός από την αυξημένη ενδοφθάλμια πίεση, και άλλοι αγγειακοί παράγοντες, καθώς και η κληρονομικότητα, συμμετέχουν στην παθογένεση της νόσου.

Το γλαύκωμα των ενηλίκων χωρίζεται σε δύο κύριες κατηγορίες, το **γλαύκωμα ανοικτής γωνίας** και το **γλαύκωμα κλειστής γωνίας. Άλλες κατηγορίες περιλαμβάνουν το γλαύκωμα χαμηλής πίεσης, τα δευτεροπαθή γλαυκώματα και το συγγενές γλαύκωμα. Η** πάθηση οδηγεί στην απώλεια της όρασης απροειδοποίητα. Στα πρώιμα στάδια της νόσου είναι δυνατόν να μην υπάρξουν συμπτώματα και οι γλαυκωματικοί ασθενείς μπορεί να μην γνωρίζουν ότι νοσούν. Έτσι, η πάθηση δε γίνεται αντιληπτή έως ότου έχει συντελεστεί σημαντική απώλεια της όρασης. Σε ορισμένες περιπτώσεις με απότομη αύξηση της ενδοφθάλμιας πίεσης, ο ασθενής μπορεί να αναφέρει θόλωση της όρασης, οξύ πόνο, πονοκέφαλο, ναυτία και εμετό.

**Προς το παρόν δεν** υπάρχει οριστική θεραπεία για το γλαύκωμα. Για την αντιμετώπισή του χρησιμοποιούνται οφθαλμικές σταγόνες, θεραπεία με λέιζερ ή εγχείρηση. Ωστόσο, η έγκαιρη διάγνωση είναι σημαντική, καθώς κάθε βλάβη στο οπτικό νεύρο είναι μη αναστρέψιμη. Η θεραπεία έχει ως στόχο να ελέγξει τη νόσο, αλλά και να ελαχιστοποιήσει τις μελλοντικές βλάβες στην όραση.

Με δεδομένα όλα τα παραπάνω, Ελληνική Ομοσπονδία Οφθαλμολογικών Εταιρειών (Ε.Ο.Ο.Ε.), σε συνεργασία με τις τοπικές Οφθαλμολογικές Εταιρείες των επιλεγμένων πόλεων, με γνώμονα την αναγκαιότητα για άμεση ενίσχυση της σχετικής ενημέρωσης του πληθυσμού της χώρας μας, έλαβε την απόφαση να πραγματοποιήσει αυτό το σημαντικό Πανελλήνιο Πρόγραμμα ευαισθητοποίησης του Ελληνικού κοινού γύρω από τα σοβαρά οφθαλμολογικά νοσήματα, με τίτλο ‘Μαζί βλέπουμε τη ζωή ομορφότερη’.

‘Το Πρόγραμμα αποτελεί για όλους εμάς ένα μεγάλο ‘στοίχημα’’ τόνισε η κ. Ξηρού, ‘τόσο για την έγκυρη ενημέρωση των συμπατριωτών μας γύρω από τα νοσήματα αυτά, όσο και για την περαιτέρω αποτελεσματική προφύλαξη του υψίστου αγαθού που λέγεται όραση. Γιατί η σωστή ενημέρωση οδηγεί πάντα στο σωστό προληπτικό έλεγχο, και ο σωστός προληπτικός έλεγχος οδηγεί πάντα στην έγκαιρη και αποτελεσματική θεραπεία.

Στη μεγάλη αυτή προσπάθεια δεν είμαστε μόνοι! Σπουδαίοι φορείς και πρόσωπα ενώνουν τις δυνάμεις τους με τις δικές μας για την επίτευξη των κοινών στόχων. Ο γνωστός ηθοποιός κ. Μανώλης Βακούσης, ο ‘Πρεσβευτής’ του Προγράμματος, επιδεικνύοντας το μέγεθος της προσωπικής του ευαισθησίας και ανθρωπιάς, με ‘εργαλείο’ την υψηλή Τέχνη του, ‘ποιεί’ και πάλι ‘ήθος’ συμμετέχοντας στο τηλεοπτικό και ραδιοφωνικό κοινωνικό μας μήνυμα.

Οι Γιατροί του Κόσμου, η αμιγώς Ελληνική αυτή επιστημονική “δεξαμενή”, μέσω της Κινητής Μονάδας ‘ΙΡΙΣ’ διενεργεί τις δωρεάν οφθαλμολογικές εξετάσεις στον πληθυσμό τόσο των αστικών κέντρων, όσο και των περιοχών με δύσκολη υγειονομική πρόσβαση, ενισχύοντας, με το πολύτιμο έργο της, τα συναισθήματα αλληλεγγύης και αλληλοβοηθείας μεταξύ των Ελλήνων πολιτών σε αυτούς τους δύσκολους καιρούς.

Οι καλλιτέχνες, απόφοιτοι της Ανωτάτης Σχολής Καλών Τεχνών με προβλήματα όρασης, κ. κ. Γεωργία Γερογιάννη και Φώτης Φλεβοτόμος, με τη χαρακτηριστική καλλιτεχνική και προσωπική ευαισθησία που τους διακρίνει, προσφέρουν τα εξαίρετα έργα τους ώστε να συμβάλλουν κι εκείνοι, μέσα από την Τέχνη και τη δική τους δημιουργική ‘ματιά’, στην ευαισθητοποίηση του κοινωνικού συνόλου.

Τέλος, η φαρμακευτική εταιρία Novartis βοηθά ώστε το όραμα να γίνει πραγματικότητα. Τους ευχαριστούμε θερμά όλους’.

Από την πλευρά του, ο ‘Πρεσβευτής’ του Προγράμματος κ. Βακούσης υπογράμμισε ότι στις μέρες μας η ζωή έχει γίνει πολύ δυσκολότερη από άλλες εποχές, καθώς γύρω μας επικρατεί κρίση ηθών, σύγχυση στόχων και απώλεια πνευματικού προσανατολισμού. Όλα αυτά οδηγούν στη γενικότερη κοινωνική αναταραχή που μας περιβάλλει σήμερα και που μας απομακρύνει τον έναν από τον άλλον, ασχημαίνοντας την καθημερινότητά μας. Μέσα στο σκηνικό αυτό, είναι εκεί παρούσες για να προσφέρουν στον κουρασμένο, ψυχικά και σωματικά, άνθρωπο ‘ανάσα’ λυτρωτική, ‘αποκούμπι’ ιαματικό, η Τέχνη και η Επιστήμη.

Στο ερώτημα ‘τι είναι Τέχνη;’ απαντά κανείς ότι είναι μια λειτουργία που έχει ως κοινωνικό προορισμό να βοηθήσει τον άνθρωπο να ξεπεράσει τα προβλήματά του και να τον ενισχύσει στον αγώνα του για πρόοδο. Ο καλλιτέχνης είναι σε θέση να ‘ζωντανεύει’ με το έργο του τις σκέψεις καθενός από εμάς και να προβάλλει, ή ακόμα και να λύνει, πολλά προβλήματα που δημιουργεί η ζωή.

Ηθικό του καθήκον, κατά συνέπεια, αποτελεί η ολοκλήρωση μιας κοινωνικής αποστολής μέσω της επίτευξης ευγενών στόχων, με την καθοδήγηση, αν όχι την πλήρη στράτευση, της τέχνης του προς την κατεύθυνση της κάθε είδους συμπαράστασης στο κοινωνικό σύνολο. Γιατί όποιος έχει πολιτογραφηθεί στων ‘ιδεών την πόλη’, κατά την έκφραση του Καβάφη, έχει ευθύνες απέναντι στους συνανθρώπους του.

Από την άλλη πλευρά, επεσήμανε ο κ. Βακούσης, στο ερώτημα ‘τι είναι Επιστήμη;’, απαντά κανείς ότι είναι ο ‘θεμέλιος λίθος’ της ευημερίας της σύγχρονης κοινωνίας, πάνω στα ευρήματα και τις νέες γνώσεις του οποίου ‘υφαίνεται’ ολόκληρος ο κοινωνικός ιστός. Και δεν είναι υπερβολή να πει κανείς ότι χωρίς αυτήν η ζωή σήμερα φαντάζει αδύνατη. Ο επιστήμονας έχει ύψιστο ηθικό και κοινωνικό χρέος να φέρει πάντοτε σε πέρας την αποστολή του για τη συνεχή βελτίωση της ποιότητας ζωής και την ανακούφιση του πόνου εκατομμυρίων ανθρώπων.

Έχουμε, λοιπόν, δύο λειτουργίες με στόχο τον άνθρωπο που αποτελούν πεδία έκφρασης και δράσης άρρηκτα συνδεδεμένα μεταξύ τους, αλλά και με όλη την κοινωνία, τα οποία υπηρετούν την πολυσύνθετη διάσταση του ανθρώπου, με ζητούμενο την εσωτερική του αρμονία. Και τα δύο στοχεύουν στο Αλεξανδρινό ‘ευ ζην’! Και οι δύο χρησιμοποιούν τις νοητικές ικανότητες, τη δημιουργικότητα και τη φαντασία τους για να ωφελήσουν τον κόσμο που τους περιβάλλει! Το γεγονός αυτό καταδεικνύει την ουσιαστική ενότητα και τη δημιουργική αλληλεπίδρασή τους!

‘Με αυτά τα δεδομένα’, εξήγησε ο κ. Βακούσης, ‘προσωπικά ως καλλιτέχνης, αλλά και ως άνθρωπος που γνωρίζει τις αλήθειες της ενότητας αυτής, δε δίστασα ούτε μια στιγμή να συμμετάσχω στο Πανελλήνιο Πρόγραμμα της Ομοσπονδίας για τις σοβαρές παθήσεις του οφθαλμού  ‘Μαζί βλέπουμε τη ζωή ομορφότερη’, με την ελπίδα να προσθέσω κι εγώ ένα ‘λιθαράκι’ στο τεράστιο ‘οικοδόμημα’ της έγκυρης ενημέρωσης και ευαισθητοποίησης των συμπατριωτών μου στο θέμα της προστασίας του ‘θείου δώρου’ που λέγεται όραση!

Γιατί είναι αναγκαίο να δώσουμε και να πάρουμε όλοι τα σωστά μηνύματα για την πρόληψη των σοβαρών αυτών νοσημάτων, τα οποία, εάν δε διαγνωστούν και δεν αντιμετωπιστούν έγκαιρα, μπορούν να οδηγήσουν σε μια από τις πιο τρομακτικές αναπηρίες που στερεί από τον άνθρωπο τις ομορφιές του κόσμου, την απώλεια της όρασης.

Για τους λόγους αυτούς, είμαι ευτυχής που είχα την ευκαιρία να λάβω μέρος στο κοινωνικό μήνυμα και να συμβάλλω, κατά το δυνατόν, στην επιτυχία του μακρόπνοου αυτού Προγράμματος, το οποίο πιστεύω ότι θα αποτελέσει σημείο αναφοράς για την προάσπιση της όρασης του Ελληνικού πληθυσμού, αφήνοντας, μετά τη λήξη του, ως παρακαταθήκη ένα σημαντικό κοινωνικό, επιστημονικό και πολιτιστικό έργο’.

Για τους Γιατρούς του Κόσμου και το έργο τους έκανε λόγο ο κ. Κανάκης, τονίζοντας ότι αποτελούν μία γνήσια Ελληνική Οργάνωση που δημιουργήθηκε το 1990 και ακολουθεί το δικό της ‘μονοπάτι’ βασιζόμενη στις ιδιαιτερότητες της χώρας μας, διατηρώντας, παράλληλα, την οικονομική και διοικητική της ανεξαρτησία. Έχοντας συμπληρώσει 22 χρόνια συνεχούς δράσης το 2012, οι Γιατροί του Κόσμου έχουν αναγνωριστεί πλέον στη συνείδηση των πολιτών ως μια αξιόπιστη και αποτελεσματική Οργάνωση, η οποία προωθεί τα συναισθήματα αλληλεγγύης της ελληνικής κοινωνίας.

Σήμερα περισσότερο από ποτέ, οι Γιατροί του Κόσμου επιτείνουν τις δράσεις τους στο εσωτερικό της χώρας με σύγχρονα και πρωτοποριακά προγράμματα που προσφέρουν άμεσες υπηρεσίες σε αποκλεισμένους πληθυσμούς. Στο πλαίσιο αυτό, λειτουργούν την Κινητή Μονάδα ‘ΙΡΙΣ’, μια σύγχρονα εξοπλισμένη κινητή Οφθαλμολογική Μονάδα που πραγματοποιεί επισκέψεις σε γεωγραφικά απομονωμένες περιοχές της Ελλάδας, με στόχο τον προληπτικό και οφθαλμολογικό διαγνωστικό έλεγχο σε ενήλικες και παιδιά.

‘23 χρόνια οι Έλληνες Γιατροί του Κόσμου προσπαθούν να υπηρετήσουν σε όλο το κόσμο μια απλή αλήθεια, ότι η υγεία δεν είναι προνόμιο, αλλά δικαίωμα για όλους, χωρίς διακρίσεις’, υπογράμμισε ο κ. Κανάκης. ‘Στη σημερινή συγκυρία, αυτή τη βασική ιδέα οφείλουμε να στηρίξουμε εδώ στην Ελλάδα, στους δικούς μας ανθρώπους. Και προσπαθούμε όλοι μαζί να στηρίζουμε, σε μια τόσο δύσκολη εποχή, το επίπεδο ζωής των πιο φτωχών και ευάλωτων.

Αυτή είναι η φιλοσοφία του προγράμματος που εγκαινιάζουμε με τη Novartis. Από το μικρό μαθητή που δυσκολεύεται να δει το μαύρο πίνακα, μέχρι τον ηλικιωμένο που δε μπορεί να διαβάσει την εφημερίδα του, φιλοδοξούμε να καλύψουμε μια υπαρκτή ανάγκη, αφού η οφθαλμολογική εξέταση αποτελεί σήμερα ‘Γολγοθά’ και το στοιχειώδες ανθρώπινο δικαίωμα στην όραση ‘πολυτέλεια’ για χιλιάδες ανασφάλιστους συνανθρώπους μας.

Ξεκινάμε, λοιπόν, σήμερα για να μπορούμε να σας ‘κοιτάμε στα μάτια’’.

Αναφορικά με τη συμμετοχή της Ανωτάτης Σχολής Καλών Τεχνών (Α.Σ.Κ.Τ.) στο πρόγραμμα, η κ. Αναστασιάδου τόνισε ότι το Γραφείο Διασύνδεσης της Α.Σ.Κ.Τ., μέσω των δράσεων που υλοποιεί, έχει στόχο τη δικτύωση φοιτητών και αποφοίτων της Σχολής με τις παραγωγικές μονάδες της αγοράς. Επιπλέον, παρέχει ακαδημαϊκή στήριξη, με σκοπό την ισότιμη πρόσβαση των φοιτητών και αποφοίτων με αναπηρία στην εκπαίδευση, την αγορά εργασίας και το σύγχρονο εικαστικό γίγνεσθαι.

Στο πλαίσιο αυτό, ‘η Α.Σ.Κ.Τ. αποδέχθηκε με μεγάλη χαρά να συνεισφέρει, μέσω της διοργάνωσης εικαστικής έκθεσης, στην προσπάθεια για ενημέρωση και ευαισθητοποίηση του κοινού γύρω από τα οφθαλμολογικά νοσήματα, την οποία πραγματοποιεί η Ελληνική Ομοσπονδία Οφθαλμολογικών Εταιρειών με την υποστήριξη της εταιρίας Novartis’, εξήγησε η κ. Αναστασιάδου.

Η πλαισίωση των επιστημονικών ημερίδων με εικαστικά έργα δύο αποφοίτων της Α.Σ.Κ.Τ. με οφθαλμολογικές παθήσεις είναι μία ευκαιρία όχι μόνο να εκθέσουν το έργο τους στο ευρύ κοινό, αλλά και να το ευαισθητοποιήσουν με την αμεσότητα που διαθέτει το έργο τέχνης.

Τέλος, ο κ. Δεστεμπασίδης υπογράμμισε ότι ‘είναι μεγάλη η χαρά μας ως εταιρία να υποστηρίζουμε ενεργά, στο πλαίσιο της Εταιρικής μας Υπευθυνότητας, αλλά και της δέσμευσής μας να λειτουργούμε ως Ενεργός και Υπεύθυνος Εταιρικός Πολίτης, τη συγκεκριμένη καμπάνια, στην οποία συμμετέχουν τόσο αξιόλογοι φορείς, όπως η Ελληνική Ομοσπονδία Οφθαλμολογικών Εταιρειών, οι Γιατροί του Κόσμου, η Ανωτάτη Σχολή Καλών Τεχνών, αλλά και ο γνωστός ηθοποιός κ. Μανώλης Βακούσης, ο οποίος είναι και ο ‘Πρεσβευτής’ του προγράμματος!

Ευχαριστούμε όλους για την πολύτιμη αυτή συνεργασία προκειμένου να στηρίξουμε την ελληνική Κοινωνία σε ζητήματα που αφορούν στην υγεία των πολιτών σε μια κρίσιμη εποχή στην οποία, δυστυχώς, η πρωτοβάθμια φροντίδα υγείας τείνει να περιθωριοποιηθεί. Γι’ αυτό και πιστεύουμε ως Novartis ότι είναι πολύ σημαντικές και πρέπει να αναλαμβάνονται από τις εταιρίες τέτοιες πρωτοβουλίες και συμπράξεις με τόσο αξιόλογους φορείς για το κοινό καλό’.

‘Από την πλευρά μας ως εταιρία’, ανέφερε ο κ. Δεστεμπασίδης, ‘θα θέλαμε να υπογραμμίσουμε ότι δεν πρόκειται απλά για άλλη μια καμπάνια ενημέρωσης, αλλά για ένα ολοκληρωμένο πρόγραμμα ενημέρωσης και ευαισθητοποίησης Κοινού και Επιστημονικού Προσωπικού, αλλά και δωρεάν πρόσβασης των πολιτών σε υπηρεσίες πρωτοβάθμιας φροντίδας υγείας για τις παθήσεις του οφθαλμού, οι οποίες είναι δυνατόν να οδηγήσουν σε τύφλωση, τόσο στην Αθήνα όσο και σε μεγάλες πόλεις της περιφέρειας.

Ιδιάζον χαρακτηριστικό αυτού του προγράμματος είναι ότι εστιάζει, περά από τη χρήση των ‘κλασικών’ τρόπων επικοινωνίας, όπως είναι οι καταχωρήσεις στον Τύπο, τα ραδιοφωνικά και τηλεοπτικά μηνύματα κλπ., και σε έναν ιδιαίτερα ενδιαφέροντα τρόπο ευαισθητοποίησης του κοινού και διάχυσης του μηνύματος, ο οποίος έχει να κάνει με την Τέχνη, και συγκεκριμένα με τη Ζωγραφική και τη Γλυπτική.

Στο πλαίσιο του προγράμματος, και σε συνεργασία με την Ανωτάτη Σχολή Καλών Τεχνών (Α.Σ.Κ.Τ.), παραχωρήθηκαν από τους καλλιτέχνες αποφοίτους της Σχολής κ. κ. Γεωργία Γερογιάννη και Φώτη Φλεβοτόμο, έργα τα οποία αποτυπώνουν μέσα από τη δική τους ‘ματιά’ την αξία της όρασης. Με τη χαρακτηριστική καλλιτεχνική και προσωπική τους ευαισθησία και με τα υπέροχα έργα τους συμβάλλουν κι εκείνοι στην ευαισθητοποίηση του κοινωνικού συνόλου. Τους ευχαριστούμε ιδιαιτέρως!

Επιπρόσθετα, μια άλλη πολύ σημαντική παράμετρος του προγράμματος είναι ότι στο πλαίσιο αυτού δίνουμε τη δυνατότητα για δωρεάν εξετάσεις για παθήσεις της όρασης στο ευρύ κοινό. Το πρόγραμμα αυτό γίνεται σε συνεργασία με τους Γιατρούς του Κόσμου. Μια πλήρως εξοπλισμένη κινητή μονάδα – η ‘Ίρις’ - των Γιατρών του Κόσμου θα επισκεφθεί όλες τις πόλεις, αλλά και ακριτικές και δύσκολα προσβάσιμες περιοχές των νομών όπου θα τρέξει το πρόγραμμα, καθώς επίσης και σε πολλές άλλες πόλεις, νησιά και ακριτικές περιοχές της ηπειρωτικής και νησιωτικής Ελλάδας με δύσκολη υγειονομική πρόσβαση.

Στα πλαίσιο του προγράμματος θα πραγματοποιηθεί και ‘αναδοχή’ για ένα χρόνο για ένα ακριτικό νησί της χώρας μας με πολύ ιδιαίτερη σημασία, το Καστελλόριζο. Στο νησί αυτό θα μεταβεί ειδικό κλιμάκιο επιστημόνων και διαφόρων άλλων συνεργατών για τη διενέργεια δωρεάν οφθαλμολογικών εξετάσεων, διάρκειας τριών ημερών, στον τοπικό πληθυσμό, καθώς και ειδική διάλεξη για την ενημέρωσή τους σχετικά με την πρόληψη και αντιμετώπιση των σοβαρών Οφθαλμολογικών παθήσεων.

Κλείνοντας, θα ήθελα να ευχαριστήσω εκ μέρους της Novartis, για άλλη μια φορά, όλους τους φορείς που συμμετέχουν σε αυτήν την πρωτοβουλία και να υπογραμμίσω ότι η Novartis θα είναι πάντα ενεργός αρωγός σε τέτοιες σημαντικές πρωτοβουλίες, που τόσο πολύ έχει ανάγκη η Ελληνική Κοινωνία την περίοδο που διανύουμε’, κατέληξε ο κ. Δεστεμπασίδης.